L’Ajuntament de Paterna, en col·laboració amb la Universitat de València, presenta el programa acadèmic Universitat i Societat
11/06/2015

# L’Ajuntament de Paterna, en col·laboració amb la Universitat de València, presenta el programa acadèmic Universitat i Societat

[![Unisocietat](/images/noticias/2015/06/unisocietat-noticia.jpg)](/images/noticias/2015/06/unisocietat-noticia.jpg)

11.06.2015

Distribuït en tres cursos acadèmics, Unisocietat és un programa multidisciplinari dirigit a persones majors de 30 anys

L’Ajuntament de Paterna amb la col·laboració de la Universitat de València, ha presentat Unisocietat a Paterna, un programa multidisciplinari dirigit a persones amb inquietud per aprendre i motivació per la cultura.

El curs naix amb l’objectiu de sensibilitzar la societat sobre el valor de la formació al llarg de la vida, destacant i apreciant la valuosa contribució que les persones de més edat fan a la societat. A més pretén promoure la solidaritat intergeneracional, estimulant el debat i l’intercanvi d’informació per a desenrotllar un aprenentatge mutu. En este sentit s’impulsaran activitats que ajuden a lluitar contra la discriminació; superant els estereotips relacionats amb l’edat, el sexe o la religió.

Inscripcions i preus

El preu del curs és de 180 euros i en ell s’inclou la matricula completa, l’expedició i manteniment de la targeta universitària i l’obertura de l’expedient acadèmic com a estudiant de la Universitat de València.

El termini d’inscripció començarà el 23 de juny i finalitzarà el pròxim 21 de juliol. Tots aquells veïns majors de 30 anys interessats a matricular-se, hauran de presentar el full d’inscripció degudament omplit junt amb una fotocòpia del DNI, una fotografia mida de carnet i el full bancari, en el Departament d’Educació situat en l’edifici administratiu de l’Ajuntament de Paterna (C/Ramon Ramia Querol s/n). La llista definitiva de persones admeses, disposada per rigorós orde d’inscripció, es farà pública el pròxim dia 24 de juliol.

Per a més informació, l’organització ha preparat una xarrada presentació del pròxim curs 2015-2016, el 23 de juny a les 19 h, en l’Auditori Antonio Cabeza de Paterna situat en l’Avinguda Vicent Mortes, 7, oberta a tots els interessats que vullguen conéixer més detalls sobre el funcionament del programa acadèmic.

A més els ciutadans podran informar-se també en els telèfons 96 305 30 07 i 96 305 30 36 o a través del correu electrònic jimenez.jos@paterna.es i en la Web de l’Ajuntament de Paterna [i la Universitat de València.](http://projeccio.uv.es/home "unisocietat") .

Calendari i distribució dels cursos d’universitat i societat

Distribuït en tres cursos acadèmics de 120 hores cada un, el programa presenta diferents continguts repartits entre assignatures troncals, de 24 hores cada una, que garanteixen una introducció bàsica a diverses matèries, i un cicle de conferències de temes d’interés general.

El primer curs començarà el 5 d’octubre i finalitzarà al juny de 2016. Durant l’any, els estudiants rebran classes de química-sostenibilitat i dret durant els mesos d’octubre a febrer i d’economia i salut de febrer a maig. L’horari de les classes serà els dilluns de 10 a 13.20 h i de 16 a 19.20 h, i es completarà amb un cicle de conferències que tindran lloc els dijous.

En el segon any, els alumnes podran estudiar sociologia i literatura en el primer quadrimestre, i història i biologia en el segon. L’últim any, l’oferta formativa conclourà amb classes de patrimoni històric valencià i filosofia la primera part de l’any i geografia i psicologia en la segona.

[Descarrega’t el fullet del programa](/images/pdf/es/noticias/2015/06/UNISOCIETAT-PATERNA-2015-OK.pdf " Folleto Unisocietat ")

[Descarregar full d'inscripció](/images/pdf/es/noticias/2015/06/hoja-inscripcion-Unisocietat.pdf " Inscripción Unisocietat ")